10 sarnaqäwi: Uma Juicio
ANQÄXANXA, jaqinakaxa nayrjam sarnaqasipkakïnwa. Janiw Uma Juiciox jutkaspati sapxänwa. Wal larusipxpachäna. Uka qhipatxa janiw khitis larusxänti.
Akatjamatwa jallux wal purintäna. Mä yurutjamwa umax alaxpachat waraqtanïna. ¡Chiqpunwa Noé chachax parlaskäna! Ukampisa janiw khitis jichhax arkarux mantxasapänti. Jehová Diosaw arkan punkupxa sum jist’antxäna.
Niyawa pampa uraqinakasa chhaqtxäna. Umax wali jach’a jawiranakjamaw sartäna. Umax quqanak qalanak apäna ukax wali jayat ist’asïna. Jaqinakax wal sustjasipxäna. Jach’a qullunakaruw makatapxäna. Wal amtasipxpachäna, ¡Noé tatan arunakap ist’akisän kunapachatix arkan punkupax jist’arataskäna ukhaxa!, sapxpachänwa. Inaw wararisipkäna, janiw arkar mantxapkasapänti.
Umax jitkattaskakïnwa. 40 uruy arumaw alaxpachat umax waraqtanïna. Qullunakaruw umax jitkattäna, jach’a qullunaksa chhaqtayänwa. Jan arkankir taqi jaqinakaw jiwarapxäna animalanakas ukhamaraki, kunjamtï Diosax siskatayna ukhama. Arka manqhankirinakakiw qhispipxäna.
Noempi yuqanakapampix ark lurapxatayna ukaxa wali askipunïnwa. Umax arkarux tuytayxänwa. Ukhamasti mä uruxa, kunapachatï jan jallux purxäna ukhaxa, Intiw wali sum qhant’anïna. ¡Muspharañjamäpachänwa! Taqi chiqasa umakamakïnwa. Arka mayakiw uma patan tuyuskäna.
Janiw jach’a jaqinakas utjxänti. Janiw uka jaqinakax kawkits kutt’anipkasapänti jaqinakar th’aqhisiyañatakixa. Taqiniw jiwarapxäna, mamanakapas yaqha jan wali jaqinakasa ukhamaraki. ¿Ukat jach’a jaqinakan tatanakapasti kamachapxänsa?
Jach’a jaqinakan tatanakapax janiw jiwasjam jaqinakäpkänti. Angelanakaw aka Uraqir saraqanipxatayna jaqinakjam jakañataki. Ukatwa Uma Juicionxa jan jiwarapkänti. Jan ukasti, lurasipkatayna uka cuerponak jaytasaw alaxpachar angelanakjam kutkatxapxäna. Ukampisa Diosax janiwa familiap taypirux katuqxänti. Supayan angelanakapäxapxänwa. Biblianxa uka angelanakax supayanak jan ukax saxranak satawa.
Diosax thay thayt’ayanïna, ukhamatwa umax chikantxäna. Phisqa phaxsitxa mä qullu pataruw arkax sayt’äna. Walja urunakaw ukatxa pasxäna, arka manqhatxa uñtapxänwa kunjamsa jach’a qullunakax uñstxäna ukanaka. Umax juk’at juk’at chikantaskakïnwa.
Ukatxa Noé chachax cuervo sat mä ch’iyar jamach’i khitäna. Uka jamach’ix muytanisinxa kutt’anxänwa, kunattix janiw kawkinsa jakañax jupatak utjkänti. Sapa kutiw ukham jaläna, ukat jan kawkins jakañ utjipanxa arka patxaruw kutt’anxäna.
Noé chachaxa, wañantxpachati uk yatiñwa munäna, ukatwa mä paloma khitarakïna. Palomax kutt’anxarakikïnwa, janipï kawkjansa jakañjamäkantixa. Ukat Noé chachax wasitampiw paloma khitäna, ukatxa palomax olivo laphis acht’asitaw kutt’anïna. Umax wañantxataynawa. Noé chachax wasitampiw palomarux khitäna, akampix kimsa kutiw khitxäna, palomax janiw kutt’anxänti, kunattix jakañjamäxänwa.
Jichhax Noé tataruw Diosax arxayäna. Akham sänwa: ‘Arkat mistxma, familiamampi, animalanakampi’ sasa. Mara jilaw arkankapxatayna. ¡Amuyt’asim künja kusisitaki jikxatasipxänxa, jakasipkänwa, wasitampiw uraqir purxapxäna!
Génesis 7:10-24; 8:1-17; 1 Pedro 3:19, 20.
Jiskt’äwinaka
- ¿Kunatsa arkax jan mantañjamäkpachänxa kunapachatï jallux qalltxäna ukhaxa?
- ¿Qhawqha uruy arumas Jehová Diosax jall purintayatayna, ukat kawkikamas umax makatäna?
- ¿Kamachxänsa arkaxa kunapachatï aka Uraqir umax phuqantxäna ukhaxa?
- ¿Jach’a jaqinakax qhispipxänti? ¿Tatanakapasti?
- ¿Phisqa phaxsitxa arkax kawkinxänsa?
- ¿Kunatsa Noé chachax mä ch’iyar jamach’ir khitänxa?
- ¿Kunjamatsa Noé chachax yatïna uman wañantatapxa?
- Kunapachatï Noex familiapampi mara jila arka manqhankxapxäna ukhaxa, ¿kamsänsa Diosaxa?
Yaqha jiskt’äwinakampi
- Liyt’añamawa Génesis 7:10-24.
¿Qhawqhanis Uma Juicion jiwarapxäna? (Gén. 7:23.)
¿Qhawqha tiempotsa umax wañantxäna? (Gén. 7:24.)
- Liyt’añamawa Génesis 8:1-17.
Jehová Diosax aka Uraqitaki qallta amtapxa janiw armkiti, ¿ukxa kunjamsa Génesis 8:17 jisk’a t’aqaxa uñacht’ayistu? (Gén. 1:22.)
- Liyt’añamawa 1 Pedro 3:19, 20.
Kunapachatï alaxpachar kutkatxapxäna ukhaxa, ¿kunjam uñjatäpxänsa kutkatasir ñanqha angelanakaxa? (Jud. 6.)
Noempi familiapampin sarnaqäwipat yatiqasaxa, ¿kunatsa Jehová Diosaw qhispiyistani sasax atinissna? (2 Ped. 2:9.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn pap_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn